钦定古今图书集成/明伦汇编/官常典/第784卷 > 王子舆
## 钦定古今图书集成/明伦汇编/官常典/第784卷 > 王子舆

按《宋史》本传：“子舆，字希孟，密州莒人。曾祖甲，以义勇
为乡人所推。唐末，淄青、徐、兖皆南给吴人以拒梁，梁
得三镇，吴人北侵益急，沂、密尤被其害，州民聚为八
砦以捍寇，遂署甲为八砦都指挥使。祖徽袭父职，晋
末”〈缺〉帅赵重进掠高密，徽战没，父琏复嗣其事。周世
宗平淮阳，始去兵即农，厚自封殖。子舆少业文辞，太
平兴国八年举进士，解褐北海主簿。历大理评事、知
临海县，改光禄寺丞。使西蜀决狱，还知兴国军。淳化
中，雷有终为江、浙、荆湖茶盐制置使，奏子舆为判官，
转太子中允，改著作郎、江、淮、两浙制置茶盐，就转太
常博士。真宗即位，迁殿中侍御史。因入对，与三司论
列利害，以子舆为长，转度支员外郎。子舆以每事上
计司，移报稽滞，求兼省职，乃命为盐铁判官，仍领制
置，增岁课五十馀万贯。咸平三年，就命兼充淮南转
运使。子舆精于吏事，久掌茶盐、漕运，周知利害，裁量
经制，公私便之。所至郡县以公事申请者，文牒纷委，
顷刻待报，子舆皆即决遣，曾无凝滞。明年，表求代，诏
许自择。子舆以卞衮、刘师道名闻，即命衮与师道为
转运使，召子舆，拜右谏议大夫、户部使。五年二月，方
奏事便殿，俄疾作仆地，命中使掖之以出，至第卒。以
子道宗方幼，命三司判官朱台符检校其家。子舆止
一子，而三女皆幼。道宗寻卒，家寓楚州。子舆妻刘还
父母家。“子舆旅榇在京师，景德中，官借船移柩还葬
其里，鬻京师居第，以钱寄楚州官库，以备三女资送”，
从其从弟之请也。